ՆԱԽԱԳԻԾ

Հավելված

ՀՀ կառավարության 2024 թվականի

«\_\_\_\_\_\_\_\_\_» «\_\_\_» -ի N - Ն որոշման

**ԿԱՐԳ**

**ՇԵՆՔԵՐԻ ԵՎ ՇԻՆՈՒԹՅՈՒՆՆԵՐԻ ԱՆՁՆԱԳՐԱՎՈՐՄԱՆ**

1. **ԸՆԴՀԱՆՈՒՐ ԴՐՈՒՅԹՆԵՐ**
2. Սույն կարգը սահմանում է ՀՀ կառավարության 2015 թվականի մարտի 19-ի N596-Ն որոշմամբ սահմանված IV և V ռիսկայնության աստիճան ունեցող՝ նոր կառուցվող (նորակառույց), ինչպես նաև պետական կամ համայնքային ենթակայության պատմության և մշակույթի անշարժ հուշարձան հանդիսացող շենքերի և շինությունների անձնագրավորման կարգը, այդ թվում՝ անձնագրավորման գործընթացի պարտադիր և խորհրդատվական բնույթ կրող կարգավորումները։ Սույն կարգը տարածվում է քաղաքաշինական գործունեության այն սուբյեկտների վրա, որոնց մասնակցությամբ նախագծվում և կառուցվում են բնակելի, հասարակական և արտադրական նշանակության նոր շենքեր ու շինություններ, հիմնանորոգվում, վերականգնվում կամ նորոգվում են պատմության և մշակույթի անշարժ հուշարձան հանդիսացող շենքեր և շինություններ (այսուհետ՝ շենքեր և շինություններ):
3. Շենքերի և շինությունների անձնագրավորումն իրականացվում է Հայաստանի Հանրապետության օրենսդրության և նորմատիվատեխնիկական փաստաթղթերի պահանջներին, քաղաքաշինության ոլորտի լիազոր մարմնի կողմից հաստատված անձնագրերի օրինակելի ձևերին և դրանց լրացման մեթոդական ուղեցույցին համապատասխան՝ շենքերի պահպանման, անվտանգ շահագործման վերաբերյալ տեղեկատվության հասանելիությունն ապահովելու նպատակով:
4. Շենքերի և շինությունների անձնագրավորման գործընթացն իրականացվում է կառուցապատողի նախաձեռնությամբ՝ քաղաքաշինության բնագավառի պետական լիազորված մարմնի կողմից լիցենզավորված կազմակերպության հետ պայմանագրի կնքման միջոցով:
5. Ներդրումային ծրագրերի շրջանակներում, ինչպես նաև պետական (կամ համայնքի, վարկային և դրամաշնորհային) միջոցների հաշվին կառուցվող (նորակառույց) բնակելի, հասարակական և արտադրական նշանակության շենքերի, ինչպես նաև պատմության և մշակույթի հուշարձան հանդիսացող օբյեկտների վերականգնման, հիմնանորոգման և նորոգման դեպքում՝ անձնագրավորման ծախսերը ներառվում են դրանց նախահաշվային արժեքներում:
6. Նորակառույց են համարվում սույն կարգի ընդունումից հետո նախագծված, բարձր և բարձրագույն ռիսկայնության բնակելի, հասարակական և արտադրական նշանակության օբյեկտների շենքերն ու շինությունները:
7. Պատմության և մշակույթի անշարժ հուշարձան հանդիսացող շենքերն ու շինություններն են <Պատմության և մշակույթի անշարժ  հուշարձանների ու պատմական միջավայրի պահպանության և օգտագործման մասին> օրենքով սահմանված քաղաքաշինական գործունեության օբյեկտները:
8. **ԱՆՁՆԱԳՐԱՎՈՐՄԱՆ ԳՈՐԾԸՆԹԱՑԻ ՊԱՏՎԻՐԱՏՈՒՆԵՐԸ ԵՎ ՇԱՀԱՌՈՒՆԵՐԸ**
9. Շենքերի և շինությունների անձնագրավորման գործընթացի պատվիրատուներն են` կառուցապատող հանդիսացող ֆիզիկական և իրավաբանական անձինք, Հայաստանի Հանրապետության պետական կառավարման համակարգի, տարածքային կառավարման, տեղական ինքնակառավարման մարմինները, բազմաբնակարան շենքերի կառավարման մարմինները:
10. Շենքերի և շինությունների անձնագրավորման գործընթացի շահառուներն են` շենքերը շահագործող ֆիզիկական և իրավաբանական անձինք՝ բազմաբնակարան, հանրակացարանային շենքերի բնակիչներ (սեփականատեր, վարձակալ), հասարակական նշանակության շենքերում ծառայություններ մատուցող ֆիզիկական և իրավաբանական անձինք, այդ ծառայություններից օգտվող քաղաքացիներ:
11. Շենքերի և շինությունների անձնագրային տվյալներն անձնագրավորման գործընթացի շահառուների համար ապահովում են իրենց իսկ կողմից շահագործվող շենքերի (երկրաշարժադիմացկունության, քաղաքացիական պաշտպանության, հաշմանդամություն ունեցող անձանց համար մատչելիության, էներգաարդյունավետության միջոցառումների, բաժնային ընդհանուր սեփականություն հանդիսացող տարածքների) և շինությունների (այդ թվում ինժեներական հաղորդակցուղիների՝ ջրամատակարարման, ջրահեռացման, կոյուղու, էլեկտրամատակարարման, գազամատակարարման, օդափոխության, հակահրդեհային, տեսահսկման, կապի և այլ համակարգերի) տեխնիկական բնութագրերի հասանելիություն, դրանցում զետեղված տվյալների, առկա խնդիրների և դրանց վերացման համար նախատեսվող միջոցառումների, շահագործման պայմանների վերաբերյալ իրազեկվածություն:
12. **ՇԵՆՔԵՐԻ ԵՎ ՇԻՆՈՒԹՅՈՒՆՆԵՐԻ ԱՆՁՆԱԳՐԵՐԻ ԿԱԶՄՄԱՆ ԱՌԱՆՁՆԱՀԱՏԿՈՒԹՅՈՒՆՆԵՐ**
13. Շենքերի և շինությունների անձնագրերը կազմվում են պայմանագրային հիմունքներով՝ <Լիցենզավորման մասին> օրենքով սահմանված կարգով քաղաքաշինության բնագավառում համապատասխան գործունեության լիցենզիա ունեցող կազմակերպությունների կողմից՝ քաղաքաշինության բնագավառի պետական կառավարման լիազորված մարմնի սահմանած շենքերի և շինությունների անձնագրերի օրինակելի ձևերին և դրանց լրացման մեթոդաբանությանը համապատասխան:
14. Շենքերի և շինությունների անձնագրերի օրինակելի ձևերը դասակարգվում են ըստ շենքերի և շինությունների նպատակային նշանակության՝ բնակելի, հասարակական և արտադրական՝ անձնագրերի օրինակելի ձևերում ներառված առանձին պահանջների համաձայն:
15. Շենքերի և շինությունների անձնագրերի ՀՀ օրենսդրության պահանջներին համապատասխան կազմման պատասխանատուներն են քաղաքաշինության բնագավառում համապատասխան գործունեության լիցենզիա ունեցող այն կազմակերպությունները, որոնց պատվիրվել են տվյալ աշխատանքները:
16. Շենքերի և շինությունների անձնագրային տվյալները (ճարտարապետական, կոնստրուկտիվ և ինժեներական համակարգերի բնութագրերը, դրանց անվտանգ, արդյունավետ ու մատչելի շահագործման պայմանները, հիմնական այլ տեղեկությունները տարածքների սանիտարահիգիենիկ և բնապահպանական չափորոշիչների, տեխնիկական վիճակի հետազննության արդյունքների վերաբերյալ) դիտարկվում են այդ շենքերի ու շինությունների հետագա պահպանման, վերանորոգման, վերակառուցման, հիմնանորոգման, ընդլայնման, վերազինման, արդիականացման, վերականգնման նախագծային նոր լուծումների մշակման ընթացքում, ինչպես նաև շահագործման բարելավման միջոցառումների ընտրության հիմքում:
17. Շենքերի և շինությունների անձնագրավորման պատվիրատուները պայմանագրային հիմունքներով ձեռք բերված անձնագրերի բնօրինակի մեկական տարբերակ փոխանցում են շենքերի ու շինությունների համայնքների ղեկավարներին՝ անձնագիրը ձեռք բերելուց հետո 10-օրյա ժամկետում:
18. Շենքերի և շինությունների անձնագրերի պատճենները (կամ դրանց էլեկտրոնային տարբերակները) ըստ պահանջի կարող են տրամադրվել շենքերի և շինությունների բոլոր շահառուներին՝ անհատույց:
19. Շենքերի և շինությունների անձնագրերի բնօրինակների կորստի դեպքում՝ նոր տեխնիկական անձնագրի կազմման աշխատանքները պատվիրվում են անձնագիրը կազմող հեղինակին կամ գործունեության համապատասխան լիցենզիա ունեցող այլ իրավաբանական անձի՝ պայմանագրային հիմունքներով՝ պատվիրատուների միջոցների հաշվին:
20. Գոյություն ունեցող շենքերի և շինությունների անձնագրերի ձեռքբերման գործընթացը կրում է խորհրդատվական բնույթ, իրականացվում է այդ շենքերի և շինությունների պատվիրատուների սեփականատերերի, վարձակալների կողմից, իրենց միջոցների հաշվին, սեփական հայեցողությամբ:
21. Անձնագրավորված շենքերում և շինություններում վերանորոգման, վերակառուցման, հիմնանորոգման, ընդլայնման, վերազինման, արդիականացման, վերականգնման, դրա նպատակային նշանակության փոփոխության աշխատանքներ իրականացնելու դեպքում գոյություն ունեցող անձնագրում կատարվում են համապատասխան լրամշակումներ (փոփոխություններ ու լրացումներ) կամ մշակվում է նոր անձնագիր: Անձնագրում կատարված փոփոխությունները կամ մշակված նոր անձնագիրը հաստատվում են պատասխանատուների՝ անձնագրի լրամշակում իրականացնողի կամ անձնագիրը մշակողի կողմից: